钦定古今图书集成/理学汇编/文学典/第104卷 > 冯惟健
## 钦定古今图书集成/理学汇编/文学典/第104卷 > 冯惟健

按《列朝诗集》，惟健字汝强，临朐人，副使裕之子也。裕
字伯顺，以戍籍生于辽东，受学于医闾贺钦。正德初
举进士，仕为贵州按察副使。生四子，惟健嘉靖戊子
举人，未仕而卒；惟敏亦乡举，而惟重、惟讷同年进士。
兄弟四人三人皆有集，以才名称于齐、鲁间，独惟重
无闻焉。而宗伯文敏公琦，则惟重之孙也。鲁王孙观
𬉼撰《海岳灵秀集》，论三冯之才，则首推汝强云。
按《青州府志》：“惟健宪副裕之子。生于辽左，随宦南北，
游学金陵。方弱冠，文名崭崭起，同学之士靡不倾心，
以为野王再生。”敬通复出，争相引重，摹其点画，儗其
体裁，朴懋之俗，份份藻雅矣。戊子领乡荐，凡数上春
官不第，龃龉于时，奇思健气，溢为词章。然多酬赠游
衍之撰。本其志，殆不徒以文人自命，思欲为当时输
诚效节，著功业于《春秋》，退而抒意缀词，成一家言，卒
未之能待也。诗赋得之汉魏骚选为多，近体似开宝
已上名家，书启诔赞，超轶峻整，使出晋、宋人口，皆成
奇语。至于叙记诸篇，命意深厚，敷言尔雅，不类文士
之词。所著有《陂门山人文集》若干卷，子子咸，见《理学
志》。